
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prešov 21Cb/151/2023 8723201011 11. 03. 2025 JUDr. Jaroslav Kanderka ECLI:SK:OSPO:2025:8723201011.3
Uznesenie Okresný súd Prešov v právnej veci žalobcu: Národní pedagogický institut České republiky, so sídlom Senovažné nám. 872/25, Nové Město, 110 00 Praha 1, Česká republika, IČO: 457 68 455, zastúpeného JUDr. Jindřichem Vítkem, Ph.D., advokátom advokátskej kancelárie Matzner & Vítek, so sídlom Anny Letenské 34/7, 120 00 Praha 2, IČO: 63 622 777, proti žalovanému: Penzion Medvedica s.r.o., so sídlom Hlavná 135/32, 059 38 A., IČO: 46 162 411, o zaplatenie sumy 356.451,84 Kč s príslušenstvom a zaplatenie sumy 289.635,67 Kč s príslušenstvom, takto rozhodol: I. Konanie z a s t a v u j e . II. Žalobcovi náhradu trov konania voči žalovanému n e p r i z n á v a. III. Žalovanému náhradu trov konania voči žalobcovi n e p r i z n á v a. odôvodnenie: 1. Žalobca žalobou zo dňa 15.2.2023, ktorá bola doručená Okresnému súdu Poprad dňa 20.2.2023, žiadal, aby súd uložil žalovanému povinnosť zaplatiť žalobcovi sumu 356.451,84 Kč s príslušenstvom, sumu 289.635,67 Kč s príslušenstvom a náhradu nákladov spojených s uplatnením pohľadávky vo výške 1.200 Kč, ako aj nahradiť trovy konania. 2. Podaním zo dňa 15.8.2023, ktoré bolo doručené Okresnému súdu Poprad dňa 16.8.2023, podal žalobca návrh na rozšírenie uplatneného práva (zmenu žaloby) tak, že sa už voči žalovanému domáha zaplatenia sumy 421.951,84 Kč s príslušenstvom, sumy 319.339,92 Kč s príslušenstvom a náhrady nákladov spojených s uplatnením pohľadávky vo výške 1.200 Kč, ako aj náhrady trov konania. 3. Podaním zo dňa 15.9.2023, ktoré bolo doručené Okresnému súdu Poprad dňa 18.9.2023, podal žalobca návrh na rozšírenie uplatneného práva (zmenu žaloby) tak, že sa už voči žalovanému domáha zaplatenia sumy 487.451,84 Kč s príslušenstvom, sumy 348.028,92 Kč s príslušenstvom a náhrady nákladov spojených s uplatnením pohľadávky vo výške 1.200 Kč, ako aj náhrady trov konania. 4. Prípisom zo dňa 25.9.2023 Okresný súd Poprad postúpil danú právnu vec Okresnému súdu Prešov ako súdu kauzálne príslušnému na jej prejednania. 5. Podaním zo dňa 15.11.2023 podal žalobca návrh na rozšírenie uplatneného práva (zmenu žaloby) tak, že sa už voči žalovanému domáha zaplatenia sumy 618.451,84 Kč s príslušenstvom, sumy 402.426,67 Kč s príslušenstvom a náhrady nákladov spojených s uplatnením pohľadávky vo výške 1.200 Kč, ako aj náhrady trov konania. 6. Podaním zo dňa 15.1.2024 podal žalobca návrh na rozšírenie uplatneného práva (zmenu žaloby) tak, že sa už voči žalovanému domáha zaplatenia sumy 2.910,951,84 Kč s príslušenstvom, sumy
1.308.847,40 Kč s príslušenstvom a náhrady nákladov spojených s uplatnením pohľadávky vo výške 1.200 Kč, ako aj náhrady trov konania. 7. Na základe podnetu právneho zástupcu žalobcu konajúci súd z výpisu z Obchodného registra Okresného súdu Prešov zistil, že dňa 16.10.2024 bol žalovaný vymazaný z obchodného registra (ex offo výmaz). Výmazu žalovaného z obchodného registra predchádzalo jeho zrušenie. Právnym dôvodom zrušenia žalovaného bol § 61n ods. 6 Zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov. 8. Podľa § 161 ods. 1 Zákona č. 160/2015 Z. z. Civilný sporový poriadok (ďalej len „CSP“), ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len „procesné podmienky“). 9. Podľa § 161 ods. 2 CSP, ak ide o nedostatok procesnej podmienky, ktorý nemožno odstrániť, súd konanie zastaví. 10. Podľa § 61 CSP, procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. 11. Podľa § 62 CSP, ak strana nemá procesnú subjektivitu, súd konanie zastaví. 12. Podľa § 18 ods. 1 Občianskeho zákonníka, spôsobilosť mať práva a povinnosti majú aj právnické osoby. 13. Podľa § 19 ods. 1 Občianskeho zákonníka, na zriadenie právnickej osoby je potrebná písomná zmluva alebo zakladacia listina, pokiaľ osobitný zákon neustanovuje inak. 14. Podľa § 19 ods. 2 Občianskeho zákonníka, právnické osoby vznikajú dňom, ku ktorému sú zapísané do obchodného alebo do iného zákonom určeného registra, pokiaľ osobitný zákon neustanovuje ich vznik inak. 15. Podľa § 19a ods. 2 Občianskeho zákonníka, právnické osoby, ktoré sa zapisujú do obchodného alebo do iného zákonom určeného registra, môžu nadobúdať práva a povinnosti odo dňa účinnosti zápisu do tohto registra, pokiaľ osobitný zákon neustanovuje inak. 16. Podľa § 20a ods. 1 Občianskeho zákonníka, právnická osoba sa zrušuje dohodou, uplynutím doby alebo splnením účelu, na ktorý bola zriadená, pokiaľ osobitný zákon neustanovuje inak. 17. Podľa § 20a ods. 2 Občianskeho zákonníka, právnická osoba zapísaná v obchodnom registri alebo v inom zákonom určenom registri zaniká dňom výmazu z tohto registra, pokiaľ osobitné zákony neustanovujú inak. 18. Podľa § 57 ods. 1 Obchodného zákonníka, ak z iných ustanovení tohto zákona nevyplýva niečo iné, zakladá sa spoločnosť spoločenskou zmluvou podpísanou všetkými zakladateľmi. Pravosť podpisov zakladateľov musí byť úradne overená. 19. Podľa § 62 ods. 1 Obchodného zákonníka, spoločnosť vzniká dňom, ku ktorému bola zapísaná do obchodného registra. Návrh na zápis do obchodného registra sa musí podať do 90 dní od založenia spoločnosti ( § 57) alebo od doručenia listiny, ktorou sa preukazuje živnostenské alebo iné podnikateľské oprávnenie. 20. Podľa § 68 ods. 1 Obchodného zákonníka, spoločnosť zaniká ku dňu výmazu z obchodného registra, ak tento zákon neustanovuje inak. 21. Podľa § 68 ods. 2 Obchodného zákonníka, zániku spoločnosti predchádza jej zrušenie s likvidáciou alebo bez likvidácie. Spoločnosť sa zrušuje bez likvidácie, ak celé jej imanie prešlo na právneho nástupcu, alebo po jej zrušení súdom nebol zložený preddavok na úhradu odmeny a výdavkov likvidátora (ďalej len „preddavok na likvidáciu“) vo výške ustanovenej osobitným predpisom.
22. Podľa § 68 ods. 4 písm. c) Obchodného zákonníka, spoločnosť sa tiež zrušuje ukončením konkurzného konania z dôvodu nedostatku majetku alebo ukončením konkurzu, okrem zrušenia konkurzu z dôvodu, že tu nie sú predpoklady pre konkurz. 23. Podľa § 61n ods. 6 Zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov, ak ide o dôvod podľa odseku 1 písm. c), upovedomenie o zastavení exekúcie zverejní exekútor bezodkladne po ukončení exekučného konania aj v Obchodnom vestníku. Ak ide o obchodnú spoločnosť zapísanú v obchodnom registri, uplynutím lehoty šiestich mesiacov od zverejnenia upovedomenia o zastavení exekúcie v Obchodnom vestníku sa obchodná spoločnosť zrušuje bez toho, aby sa vyžadovala jej likvidácia; to neplatí, ak ohľadom nej prebieha konkurzné konanie. Registrový súd bezodkladne po uplynutí lehoty podľa druhej vety vykoná výmaz obchodnej spoločnosti z obchodného registra. 24. Súd zistil, že žalovaný bol dňa 16.10.2024 vymazaný z Obchodného registra (ex offo výmaz. Je teda zrejme, že žalovaný v priebehu tohto konania stratil svoju spôsobilosť mať práva a povinnosti, a teda zároveň aj procesnú subjektivitu. Tieto spôsobilosti mu zanikli ku dňu jeho výmazu z Obchodného registra, teda dňa 16.10.2024. Nedostatok procesnej subjektivity na strane žalovaného je nedostatkom procesnej podmienky, ktorý nemožno odstrániť a je dôvodom pre zastavenie konania. Súd preto podľa § 62 CSP v spojení s § 161 ods. 2 CSP, konanie v celom rozsahu zastavil. 25. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 26. Podľa § 257 CSP, výnimočne súd neprizná náhradu trov konania, ak existujú dôvody hodné osobitného zreteľa. 27. Podľa § 262 ods. 1 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 28. V danej právnej veci súd o náhrade trov konania vo vzťahu medzi žalobcom a žalovaným rozhodol v súlade s ust. § 257 CSP v spojení s ust. § 262 ods. 1 CSP a vyslovil, že sporovým stranám náhradu trov konania voči sebe navzájom n e p r i z n á v a. Dôvodmi hodnými osobitného zreteľa pre takýto postup súdu je skutočnosť, že žalovaný v priebehu konania stratil procesnú spôsobilosť. Poučenie: Proti tomuto uzneseniu možno podať odvolanie do 15 dní odo dňa doručenia jeho písomného vyhotovenia prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach (§ 127 ods. CSP) uvedie, proti ktorému rozhodnutiu odvolanie smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

